Blað allra sannra Íslendinga (BJ)

Mogginn réði til sín tvo ritstjóra í vikunni. Það mátti ekki minna vera til þess að sporna við atvinnuleysinu. Á fimmtudeginum þurfti að fækka starfsmönnum á blaðinu til þess að rúm væri fyrir ritstjórana nýju. Á starfsmannafundi á þann dag var þá hins vegar hvergi að finna. Daginn eftir sá ég frétt á mbl.is þar sem sagði: Mennirnir tveir fundnir. Ég hélt að sjálfsögðu að um væri að ræða Harald og Davíð, en þetta voru þá tveir jeppamenn sem höfðu villst.

Einhverjar fréttir bárust af því að uppsagnir á áskriftum hefðu verið margar. Það voru þó ekki áreiðanlegar heimildir fyrir því. Satt að segja veit ég ekkert nema það sem fólk segir mér. Það eru innan við 10 uppsagnir sem ég veit af persónulega (reyndar að frátöldum skoðanakúgurum á Alþingi).

Svo veit ég um þrjá nýja áskrifendur. Gísli Marteinn er orðinn áskrifandi. Hann sagði á vef sínum: „Ég var að gerast áskrifandi að Morgunblaðinu eftir langt hlé. Stúlkan á símanum sagði mér að flesta daga væru uppsagnir og nýjar áskriftir á pari, en eftir að tilkynnt var um nýjan ritstjóra væru nýjar áskriftir töluvert fleiri en uppsagnir. Ég er ekki hissa á því.“ Davíð sjálfur orðaði þetta með svipuðum hætti í viðtali við Sölva Tryggvason á Skjá einum.

Ekki ljúga þeir Gísli Marteinn og Davíð. Sá síðarnefndi áréttaði það í fyrrnefndum þætti: „Þetta hefur ekkert að gera með hina hliðina, sem er sú skylda hverrar ritstjórnar að hagræða ekki sannleikanum né hefja eða hylja fréttir, af því að það falli að hagsmunum eigenda í bráð eða lengd.“ Davíð mun ekki hagræða sannleikanum í þessu eða öðru, því getum við treyst.

Á föstudaginn sá ég í Fréttablaðinu fyrirsögnina Logið í beinni og hélt að nú væri Baugsmiðillinn að ráðast að keppinaut sínum, svo reyndist standa Logi í beinni, sem er einhvers konar spjallþáttur.

Það er ekki á hverjum degi sem blöð geta ráðið til sín heimsþekkta menn sem ritstjóra, en Davíð var einn þeirra 25 manna sem Time sagði að bæru mesta ábyrgð á hruninu. Að sögn Eyjunnar sagði Time um Davíð: „Í þá tvo áratugi sem Davíð Oddsson gegndi embætti, fyrst sem forsætisráðherra Íslands og síðar sem seðlabankastjóri, innleiddi hann frjálst markaðshagkerfi, einkavæddi þrjá helstu banka landsins, fleytti gjaldmiðlinum og hóf gullaldarskeið hins frjálsa framtaks. Úps! Í staðinn er Ísland orðið að skólabókardæmi um hagkerfi sem bræðir úr sér: Bankarnir þrír sem voru skuldsettir í botn eru gjaldþrota, þjóðarframleiðslan gæti fallið um 10% á þessu ári og AGS er kominn til aðstoðar eftir að gjaldmiðillinn missti helming verðgildisins. Góð tilraun.“

Þetta er ekki merkileg blaðamennska hjá Time, en blaðið hefur verið hallt undir Samfylkinguna eins og flestir vita. Ekki nefndi tímaritið Jón Ásgeir sem spurði sem kunnugt er: Setti ég Ísland á hausinn? Davíð hefur ekki skrifað þannig grein.

Mér finnst það reyndar undarlegt ef Davíð má ekki fjalla um hrunið, einmitt það svið sem hann þekkir best. Hvað er þá eftir? Minningargreinarnar, Ferdinand og skákþátturinn? Mitt uppáhaldsefni.

Baugsmiðlarnir sögðu að ekki hefði verið hægt að ná í Moggann til þess að segja honum upp. Það var samt létt að ná sambandi til þess að kaupa nýja áskrift, tókst í fyrsta símtali. Stúlkan sagði ekkert um hvort uppsagnir hefðu verið fleiri eða færri en nýjar áskriftir. Hefur örugglega varla haft við að taka við nýjum áskrftum og viljað tala stutt.

Allt annað.

Menntamálaráðherrann eyddi á aðra milljón króna í bíómiða á kvikmyndahátíð í Kanada. Svo gat hún ekki séð nema helminginn af bíómyndunum. Hinar voru bannaðar innan 12 ára.

Benedikt Jóhannesson

www.heimur.is/benedikt